רומן גארי

רומן גארי (בצרפתית: Romain Gary; 8 במאי 1914 – 2 בדצמבר 1980), שנודע גם בשם העט "אמיל אז'אר" (Émile Ajar), היה סופר, במאי קולנוע, דיפלומט, וטייס קרב צרפתי, ממוצא יהודי ליטאי.

ביוגרפיה
נולד בשם רומן קצב (מבוטא קַאצֶב) (בפולנית: Kacew; ברוסית: Кацев) ב-8 במאי 1914 בווילנה. גדל בעיר הולדתו וילנה ומאוחר יותר בוורשה.

לפי סיפור בדיוני, אביו היה איוון מוז'וחין, אחד מגדולי השחקנים הרוסיים; למעשה לא היה לו כל קשר עם אמו של רומן גארי וספק אם נפגשו אי פעם. אביו של הסופר היה כנראה סוחר יהודי בשם אריה לייב קאצב, ואמו - מינה יוסלבנה לבית אובצ'ינסקי (Owczinski), שחקנית יהודייה-רוסייה, גרושה מבעלה הראשון (ראובן ברגשטיין-ממנו היה לה בן שנפטר בצעירותו, כשרומן היה בן 11). כשהיה בן 11 אביו נטש אותו ואת אמו, ושלוש שנים אחר כך הם היגרו לניס שבצרפת. רומן למד משפטים בפריז, ואחר כך התגייס לחיל האוויר הצרפתי ושירת כטייס קרב. עם הכיבוש הנאצי ברח מצרפת לאנגליה והצטרף לצבא צרפת החופשית במטרה להמשיך להיאבק בגרמנים. היה טייס קרב תחת פיקודו של שארל דה גול, באירופה ובצפון אפריקה. על שירותו קיבל גארי את אות לגיון הכבוד בדרגת אביר. לרומן גארי היו שני אחים למחצה (אח ואחות) מאביו אריה-לייב שמתו בווילנה בזמן מלחמת העולם השנייה, לפני 1944 (בגילאים 18, 19). גם אמו מתה במהלך מלחמת העולם השנייה (בפברואר 1941), לאחר כיבוש צרפת על ידי הנאצים.

לאחר המלחמה הצטרף רומן לשירות הדיפלומטי הצרפתי. בין השאר שירת במשלחת צרפת לאו"ם בניו יורק, בלונדון, וב-1956 מונה לקונסול צרפת בלוס אנג'לס.

 כסופר 
את כתיבתו הספרותית החל בתקופת לימודיו, ואת ספרו הארוך הראשון שזכה לפרסום - "חינוך אירופי" - כתב בעת המלחמה. לאחר שהיה לסופר מוערך בצרפת, החל לפרסם ספרים תחת שמות בדויים. לדבריו, הרגיש שהמבקרים אינם טורחים לקרוא לעומק את יצירתו, בעוד שיצירה תחת שם חדש זוכה לקריאה מדוקדקת יותר. שם העט המפורסם ביותר בו השתמש הוא אמיל אז'אר. תחת שם זה פרסם ארבעה ספרים, בהם את כל החיים לפניו, שזכה ב-1977 גם לגרסה קולנועית זוכת פרס אוסקר בבימויו של משה מזרחי ובכיכובה של סימון סיניורה והשחקנית הישראלית מיכל בת-אדם ובגרסה נוספת ב-2020 בכיכובה של סופיה לורן. גארי זכה בפרס גונקור לספרו שורשי השמים, וכאשר זכה בפרס גונקור כאז'אר על "כל החיים לפניו" סירב לקבלו, בעצת עורכת הדין שלו. בסך הכול פרסם 25 ספרים תחת שמו ושישה ספרים תחת שמות בדויים.
גארי ניסה אף את כוחו בבימוי סרטים וכתב וביים שני סרטים יוצאי-דופן: "הציפורים באות למות בפרו" (1967) – דרמה פיוטית על נימפומנית, בכיכובה של רעייתו ג'יין סיברג; ו"הרוג!הרוג!הרוג!" (1971) על סחר בסמים. שני הסרטים היו כישלון קופתי ובכך באה לקיצה הקריירה הקצרה שלו כבמאי סרטים.

בסוף המהדורה העברית של ספרו "עפיפונים" מופיע כנספח "חייו ומותו של אמיל אז'אר" ובו הסברו של גארי על הסיבות שגרמו לו לבחור בשם הבדוי, וההשלכות המבדרות שהיו לכך מבחינתו. חוברת זו פורסמה לאחר מותו.

 חיים אישיים 
אשתו הראשונה הייתה הסופרת הבריטית, העיתונאית ועורכת המגזין ווג (Vogue) לזלי בלאנץ'. הם נישאו באפריל 1945 בעת גלותו באנגליה, והתגרשו ב-1963. הביוגרפיה שלו מגלה כי נקשר בפרשיות אהבה רבות והיה נוסע חסר-מנוחה ברחבי תבל.

בשנת 1959, הכיר את ג'ין סיברג, שחקנית אמריקנית צעירה ומצליחה, ובשנת 1963 הוא נשא אותה לאישה. הם התגוררו בלוס אנג'לס והתגרשו ב-1970. לשניים ילד משותף, אלכסנדר דייגו גארי , אשר נולד בשנת 1962. בזכות קשריו הרבים, הצליח להסתיר זאת מהציבור, וצוין שבנו נולד ב-1963.

לאחר התאבדותה של סיברג ב-1979, שקע גארי בדיכאון. ב-2 בדצמבר 1980 שם קץ לחייו ביריית אקדח לפיו בדירתו שבפריז. במכתב ההתאבדות שהותיר אחריו ציין כי "אין קשר לג'ין סיברג". גופתו נשרפה ואפרו פוזר בים התיכון. הסרט "הבטחה עם שחר" (צרפת, 2017) מספר את סיפור חייו.
שמאל|ממוזער|250px|כתובת זיכרון על הבית ברחוב בסאנאביצ'וס שבו גר רומן גארי בווילנה בין השנים 1917–1923

הנצחה
נושאים את שמו:
הספרייה העירונית של העיר ניס בצרפת
המכון הצרפתי בירושלים ע"ש רומן גארי

מבחר ספריו שתורגמו לעברית
 בשם רומן גארי:
 חינוך אירופי (1945) - תרגום אביטל ענבר, ספרית מעריב, תשמ"ו 1986.
 המלתחה הגדולה (1949) - תרגום מרים טבעון, ספרית מעריב, תשמ"ט 1988.
 שורשי השמים (1956) - תרגום מרדכי שניאורסון, הוצאת כתר, 1988.
 ליידי ל' (1958) - תרגום מירון אוריאל, הוצאת לדורי, 1959. תרגום נוסף: אביטל ענבר, ספרית מעריב, תשמ"ח 1988.
 הבטחה עם שחר (1960) - תרגום ש"מ עוגן, ספרית פועלים, 1968.
 ריקודו של ג'ינגיס כהן (1967) - תרגום אתי בנימיני, הוצאת כנרת, 1998.
 כלב לבן (1970) - תרגום אביטל ענבר, ספרית מעריב, תשמ"ט 1988.
 עצור - כאן פג תוקף כרטיסך (1975) - תרגום מרים טבעון, מועדון קוראי מעריב, תשמ"ט 1989.
 לאור אישה (1977) - תרגום אביטל ענבר, ספרית מעריב, תשמ"ה 1985.
 עפיפונים (1980) - תרגום אביטל ענבר, עם עובד, תשמ"ג 1983.
 בשם אמיל אז'אר:
חיבוק גדול (1974) - תרגום דורית שילה, עם עובד, תשע"ח 2017
 כל החיים לפניו (1975) - תרגום אביטל ענבר, עם עובד, תשל"ז 1977
 פסבדו (1976) - תרגום רמה איילון, כתר, 2015.
 חרדתו של המלך סלומון (1979) - תרגום אביטל ענבר, עם עובד, תשנ"א 1991. תרגום נוסף: ניר רצ'קובסקי, הוצאת ידיעות ספרים, 2010.

 לקריאה נוספת 
 דומיניק בונא, רומן גארי – ביוגרפיה (תרגום מצרפתית: אביטל ענבר), ספרית מעריב תשמ"ט-1989. 

קישורים חיצוניים






 רומן גארי באתר עם עובד
 שרה קרש, כל החיים לפניו, מרומן לסרט - הסופר והבמאי - "העשרה למורה", באתר משרד החינוך (בעת הזאת, מתוך ארכיון האינטרנט "archive.is")
 רומן גארי 

 חייו ומותו הכפולים של רומן גארי, מאת אביטל ענבר שתרגם כעשרה מספריו של גארי, באתר e-mago , 26/03/2007
 פרקים ראשונים מתוך הספר "עפיפונים" באתר עם עובד



 על כוס קפה עם רומן גארי, מירה קדר: אוניברסלי באופן יהודי, מקור ראשון, מוסף "שבת", שבוע הספר 2014
 על "פסבדו", של רומן גארי, המדור לספרות ב-"7 לילות" של "ידיעות אחרונות", 6 בנובמבר 2015





הערות שוליים

קטגוריה:מהגרים לצרפת
קטגוריה:טייסים צרפתים במלחמת העולם השנייה
קטגוריה:מעוטרי אות לגיון הכבוד
קטגוריה:סופרים יהודים צרפתים
קטגוריה:מתרגמים יהודים צרפתים
קטגוריה:במאי קולנוע יהודים צרפתים
קטגוריה:דיפלומטים יהודים
קטגוריה:דיפלומטים צרפתים
קטגוריה:מתאבדים: סופרים
קטגוריה:סופרים צרפתים הידועים בשם עט
קטגוריה:סופרים יהודים הידועים בשם עט
קטגוריה:יהודים בצבא צרפת
קטגוריה:זוכי פרס גונקור
קטגוריה:סופרי השואה
קטגוריה:צרפת החופשית: אנשי צבא
קטגוריה:טייסים יהודים צרפתים
קטגוריה:משפטנים יהודים צרפתים
קטגוריה:אישים ממוצא יהודי-ליטאי
קטגוריה:יהודים שגווייתם נשרפה
קטגוריה:יהודים בצבא צרפת החופשית
קטגוריה:צרפתים שנולדו ב-1914
קטגוריה:צרפתים שנפטרו ב-1980